Jan Bogumił Nytška

Jan Bogumił Nytška, tež Jan Bohumił Nyčka ( Johann Gottlieb Nitschke; * 18. februara 1825 we Wojerecach, † 26. februara 1904 w Charlottenburgu pola Berlina) bě serbski wučer a spisowaćel.

Žiwjenje
Jan Bogumił Nytška narodźi so jako syn chudeho krawca we Wojerecach a wotrosće we Blunju. Wón wopyta wučersku preparandu w Bórkhamorje a po tym wučerski seminar w Starej Darbni, štož jemu hrabja z Einsiedel zmóžni. Nytška bě wučer w Sprjejcach, wot 1846 do 1858 w Düsseltalu w kubłarni za wosyroćene dźěći a wot 1858 do 1894 měšćanski wučer w Essenje. W Poruhrskej nawukny wón pólšćinu a staraše so tam za ewangelskich pólskich dźěłaćerjow. Po tym, zo so 1894 na wuměnk poda, přesydli so k swójbnym do Charlottenburga. Za přebywacych Serbow w Berlinje zdoby sej Nytška wot wyšnosće prawo, so tam zhromadźować a serbske kemše wotměwać.

Wo dźěćatstwje a z pućowanskimi reportažami dopisa wón do Serbskich Nowin a Łužičana (1868–72). W Časopisu Maćicy Serbskeje poda wón 1876 z delnjołužiskimi dodawkami słownikarske dźěło. Nytška wobknježeše a pisaše w hornjo- a delnjoserbšćinje a běše wot lěta 1873 čłon Maćicy Serbskeje.

Žórle

 Wylem Nowy: Nekrolog XLVIII. W: Časopis Maćicy Serbskeje. Zwjazk 57 (1904), čo. 2, str. 148–152. 

Kategorija:Muž
Kategorija:Rodź. 1825
Kategorija:Zemr. 1904
Kategorija:Serb
Kategorija:Wučer
Kategorija:Serbska literatura
Kategorija:Maćicar
Kategorija:Wosoba (Wojerecy)
Kategorija:Wosoba (Essen)
Kategorija:Wosoba (Berlin)
Kategorija:Awtor
Kategorija:Literatura (19. lětstotk)